נסרין קדרי

נסרין קדרי (בערבית: نسرين قادري; נולדה ב-2 בספטמבר 1986) היא זמרת ערבייה-ישראלית מרקע מוסלמי שהתגיירה; זוכת העונה השנייה של תוכנית המציאות המוזיקלית "אייל גולן קורא לך".

ביוגרפיה 
קדרי נולדה בלוד למשפחה ערבית-מוסלמית, וגדלה בחיפה. בראיון לאודי כגן בתוכנית "קארופל קריוקי" ציינה שהחלה לדבר בעברית רק בשנת 2013.

בשנת 2012 השתתפה קדרי בעונתה השנייה של תוכנית המציאות "אייל גולן קורא לך" בערוץ 24, שם בין היתר ביצעה את השירים: "לילות בבית" (של זהבה בן), "כשהלב בוכה" (של שרית חדד), "אהבה אסורה" (של זהבה בן), וזכתה בה במקום הראשון ביחד עם (מאור אשואל).

בשנת 2014 הוציאה קדרי את אלבום הבכורה שלה הנושא את שמה, "נסרין קדרי". באלבום בלטו הלהיטים: "חייאתי", "אל תלך", "אתה עושה לי טוב" ולהיטים נוספים. קדרי לקחה חלק בסדרת הקונצרטים "אום כולתום לנצח", בהפקת התזמורת האנדלוסית הישראלית אשדוד, מתוכו יצא גם אלבום המופע.

ביוני 2015 הוציאה קדרי את הסינגל הראשון מתוך אלבומה השני, "בסיבוב שני". ב-14 באוקטובר הוציאה קדרי סינגל שני מתוך אלבום זה, "קצת שונה". באוקטובר 2015 השתתפה ב"פסטיבל הפסנתר" ובכך הייתה לערביה הישראלית הראשונה שהופיעה בפסטיבל זה. בנוסף, בסוף אותו החודש הופיעה קדרי בעצרת המרכזית לזכרו של ראש הממשלה יצחק רבין, שם ביצעה את השיר "הלוואי" של בעז שרעבי. באותו חודש החלה גם להשתתף בעונה השלישית של תוכנית הריאליטי "בית ספר למוסיקה" ששודרה בערוץ 2, כחברת הוועדה המוזיקלית, לצד זמרים ומוזיקאים אחרים.

בינואר 2016 הוציאה קדרי את הסינגל השלישי מתוך אלבומה השני, "בנאדיק".

ב-2017 קדרי הופיעה בטקס יום הזיכרון לחללי מערכות ישראל בבריכת הסולטן ובטקס הדלקת המשואות בהר הרצל בירושלים.

במרץ 2017 קדרי הוציאה סינגל ראשון מהאלבום השלישי, "באתי להחזיר לך". ביולי ובספטמבר 2017 הוציאה את הסינגלים "תאמרו לו" ו"לומדת ללכת". השיר הגיע למקום ה-21 במצעד השנתי של גלגלצ לשנת תשע"ט.

ב-14 בינואר 2018 יצא לאור הסינגל "לובשת חיוך". ב-18 בפברואר 2018 עלתה לשידור תוכנית המציאות "גולסטאריות" ב-HOT3 בהשתתפותה של קדרי והיא אף זכתה בה בתואר "שחקנית (כדורגלנית) העונה". קדרי גם משתתפת במחזמר "סוליקא" בתיאטרון באר שבע.

ב-8 ביולי 2018, הוציאה קדרי את הסינגל "קרנבל רק היום", שזכה להצלחה.

ב-4 בספטמבר 2018, הוציאה את אלבומה השלישי לומדת ללכת. באותה השנה הקליטה מחדש את השיר "גורל אחד" של עפרה חזה, עבור אלבום המחווה קול הנשמה - שרים עפרה חזה. ב-28 בינואר 2019, הוציאה את השיר "ישמע-האל", המתאר את התקופה הקשה שעברה בעקבות גיורה. בהמשך, הוציאה את "לא רחוק הוא היום". באותה שנה שיחקה במחזמר "הקוסם מארץ עוץ" בתפקיד המכשפה לצד רינת גבאי.

במאי 2019, שפטה קדרי בעונה החמישית של התוכנית "The Voice ישראל", ברשת 13.

ביוני 2020 הוציאה יחד עם סטטיק ובן-אל תבורי את השיר הרשמי של מצעד הגאווה בתל אביב לשנת 2020, "חביב אלבי".

ב-19 באפריל 2021, הוציאה לאור את השיר "אהובי". ב-1 ביוני, התארחה בסינגל "בוקר טוב עולם" של המפיקים דולי ופן ויחד עם אנה זק. ב-23 באוגוסט הוציאה לאור את השיר "חצי משוגעת". בהמשך השנה, הוציאה את הפרויקט "הגן של נסרין" ("Nasrin's Garden"), במסגרתו הוציאה את חמשת השירים: "לילה", "אז מה עם ההוא", "מי אמר", "מאושרים" ו"לא סתם".

ביוני 2022 הוציאה את שיר הגאווה "תנשום" בהשתתפות עדן דניאל גבאי, מועדון הלילה ו-Terminal X. בדצמבר 2022 השתתפה במופע החנוכה next.

במרץ 2023, עלתה בהוט סדרה הנקרא "נסרין אגדה" המספרת על חייה של קדרי. באותה שנה החלה להתמודד בתוכנית הריאליטי רוקדים עם כוכבים. בהמשך הצילומים נפצעה ונאלצה לפרוש מהתחרות, והיו לזוג התשיעי שעוזב את התחרות. ב-10 באוגוסט של אותה השנה הוציאה את הביצוע "מואט" מתוך המופע ט"ו באב עושים אהבה - קיסריה 2023" יחד עם ליאור נרקיס. השיר הגיע למקום ה-79 במצעד ההיטליסט. לאחר שביולי הוכרז כי קדרי תופיע בפרויקט "שירת נשים" יחד עם הזמרות עדן בן זקן, אודיה ונרקיס, ב-3 בספטמבר יצא הסינגל "תהמר עליי" מתוך הפרויקט. הסינגל הגיע למקום הרביעי במצעד השבועי של מדיה פורסט ולמקום ה-81 במצעד ההיטליסט.

חיים אישיים 
במשך כעשור הייתה בזוגיות עם הנגן היהודי-ישראלי אביעזר בן מוחא. הם תכננו להתחתן, וקדרי אף החלה בתהליך גיור, אולם בספטמבר 2017 הם נפרדו. כשנה אחר כך, פורסם כי השלימה את תהליך הגיור בבית דין עצמאי, וקיבלה על עצמה את השם העברי "ברכה". בריאיון שנערך עמה באפריל 2023 אישרה קדרי כי עברה גיור רפורמי, ועל כן משרד הפנים והרבנות לא הכירו בו.

באפריל 2022, נישאה לבן זוגה רום שמיר. ב-26 באוקטובר 2022 נולד בנם הראשון.

דיסקוגרפיה

אלבומי אולפן 
 2014: נסרין קדרי
 2016: בנאדיק
 2018: לומדת ללכת
 2023: חולמת

פרסים ומועמדויות

קישורים חיצוניים 

 נסרין קדרי, כל הכתבות באתר רשת 13
 אורטל בן דיין, שירת התקווה, באתר את, 28 באוקטובר 2014
  
  
 
 
 
 
 
 
 
 
 
 
 
 יום בחיי נסרין קדרי, מנטורית בתוכנית The Voice ישראל 2019, באתר רשת 13

הערות שוליים

זמרות ישראליות
זמרות השרות בעברית
זמרים השרים בעברית
זמרים השרים בערבית
זמרות מוזיקה מזרחית ישראליות
משתתפי אייל גולן קורא לך
זוכים בתוכניות מציאות ישראליות
משתתפי גולסטאר
מתחרי רוקדים עם כוכבים (ישראל)
גרות ישראליות
שופטי The Voice
זמרות ערביות ישראליות
זמרים ערבים ישראלים
זמרות-יוצרות ישראליות
זמרים-יוצרים ישראלים
שופטות תוכניות מציאות ישראליות
לוד: אישים
חיפה: אישים
ישראליות שנולדו ב-1986
ישראלים שנולדו ב-1986